text: domssamlinger
  
  publiceret: 2023-08-07 11:04:16+02:00
  En domssamling er en trykt eller elektronisk udgivelse af udvalgte domstolsafgørelser inden for et juridisk fagområde eller mere bredt over hele det juridiske felt.
  Den vigtigste almene samling af retspraksis er afdeling A i Ugeskrift for Retsvæsen, UfR, som er udgivet siden 1867. Derudover udgives en række specielle domssamlinger inden for bl.a. strafferet, familie- og arveret, landbrugsret, bolig- og byggeret, miljøret, skatte- og afgiftsret, søret, forsikrings- og erstatningsret, fast ejendoms regulering, arbejdsret samt EU- og menneskeret. I de fleste domssamlinger indgår kun domme af særlig betydning og udvalgt af dommere ved den pågældende domstol.
  Til de enkelte årgange af de trykte samlinger hører registre, herunder systematiske emne- og lovregistre, hvorved adgangen til relevant retspraksis lettes.
  Adgang til de juridiske domssamlinger kræver som regel abonnement.
  Domstolsstyrelsen har ansvar for oprettelse og drift af en offentlig domsdatabase, som opbygges gradvist. Efter lancering i 2022 rummer domsdatabasen nu knap 3.000 afgørelser. Disse er pseudonymiserede, hvilket indebærer, at man ikke kan finde en bestemt afgørelse ved at søge på parternes navne.
  Alle afgørelser truffet af Højesteret offentliggøres på rettens hjemmeside. Særligt vigtige afgørelser fra landsretterne og byretterne offentliggøres på retternes hjemmesider, som kan findes på domstol.dk.
  Juridisk faglitteratur inddrager i betydelig grad domstolsafgørelser, der fortolker eller supplerer lovgivningen. I bøger, der systematisk behandler juridiske emner, er de refererede afgørelser ofte oplistet i et samlet domsregister bagest i bogen.
  Når en domstol har truffet en afgørelse om et givet spørgsmål, kan det forventes, at den vil afgøre et tilsvarende spørgsmål på samme måde i en senere sag. Afgørelser truffet af Højesteret har en særlig vægt i forhold til afgørelser truffet af landsretter og byretter. Retspraksis, som på den måde er retningsgivende i forhold til afgørelser i senere sager, benævnes præjudikater. Under en given retssag vil der ofte blive henvist til retspraksis på området, f.eks. i forbindelse med udmåling af straf eller erstatning eller med henblik på afklaring af retlige tvivlsspørgsmål.
  Dansk Juridisk Bibliografi 1950-87 bringer fortegnelse over de højesteretsdomme 1920-87, der blev kommenteret af en højesteretsdommer.